kardosdrur/scandi-wiki huggingface dataset:
Mosasaur

En mosasaur var en slangelignende øgle (og dermed krybdyr) i den nu uddøde familie Mosasauridae. De fleste arter var havlevende, idet der kun er fundet en enkelt mosasaur som levede i ferskvand. Det første mosasaur-fossil blev opdaget i Meuse-floden omkring 1780. Disse kødædende, marine rovdyr menes at være nært beslægtet med slanger, pga. store anatomiske ligheder i kæbe og kranium.
 Navnet mosasaur kommer af ordet Mosa, der er det latinske navn for Meuse-floden, og af det græske ord sauros, der betyder firben.

Mosasaurer var ikke dinosaurer, men lepidosaurer; krybdyr med overlappende skæl. Disse rovdyr udviklede sig fra semi-akvatiske slanger og øgler kendt som aigialosaurer, tæt beslægtet med de moderne varaner, i den tidlige kridttid. Gennem de sidste 20 millioner år af kridttiden, med uddøen af de sidste ichthyosaurer og tilbagegangen af kridttids-plesiosaurerne og -pliosaurerne, blev mosasaurerne de dominerenede rovdyr.

Slægter
Kendte slægter omfatter Clidastes, Mosasaurus, Prognathodon, Globidens, Plotosaurus, Plesiotylosaurus, Carinodens, Dallasaurus, Igdamanosaurus, Halisaurus, Tylosaurus, Platecarpus, Selmasaurus, Plioplatecarpus, Amphekepubis, Goronyosaurus, Liodon, Moanasaurus, Pluridens, Lakumasaurus, Yaguarasaurus, Eonatator, Hainosaurus, Tethysaurus, Angolasaurus, Kourisodon og Russellosaurus.

Beskrivelse 
 
Mosasaurer trak vejret og var stærke svømmere som var godt tilpassede til livet i det lave, varme, kystnære havvand som der var meget af i kridttiden. Mosasaurer var så veltilpassede at de fødte levende unger i stedet for at skulle på land for at lægge æg, ligesom skildpadder.

Den mindste kendte mosasaur var Carinodens belgicus, som var omkring 3 til 3,5 m lang og som sikkert levede i lavt vand nær kysten, hvor den knuste og spiste snegle og søpindsvin med sine tænder. Større mosasaurer var typisk op til 17 meter lange. Hainosaurus har rekorden på 17,5 meter.

Mosasaurer havde en kropsform som lignede moderne varaner, men var mere langstrakte og strømlinede til svømning. Deres haler var brede og blev anvendt til fremdrift. Deres svømmemetode var sandsynligvis ligesom dagens havål og havslanger. Mosasaurer har sikkert ligget på lur i stedet for at jage sit bytte.

Mosasaur havde løse kæber og fleksible kranier ligesom slanger og kunne derfor sluge deres byttedyr hele. Et skelet fra en Tylosaurus proriger fra South Dakota havde bl.a. rester fra dykkende havfugle (Hesperornis), en havbenfisk, muligvis en haj og en anden mindre mosasaur (Clidastes). Der er fundet mosasaurknogler med fastkilede hajtænder.

I Danmark er der indtil videre mest fundet mosasaurtænder. I 2019 fandt amatørarkæolog Peter Bennicke fra Tommestrup på Stevns store dele af et hoved med tænder fra arten Plioplatecarpus under Stevns Klint. Delene udstilles på Geomuseum Faxe.

Kilder/referencer

Eksterne henvisninger 

 Palaeos: Vertebrates: Mosasaurs
 BBC Science and Nature: Mosasaurs
 Mike Everhart and David Lewis, "Mesozoic marine monsters of the Mangahouanga": New Zealand fossil fauna
 Canadian Fossil Discovery Centre
https://kalklandet.dk/nyheder/nyt-mosasaurfund-ved-stevns-klint  

Havkrybdyr
Øgler
Uddøde dyr

kk:Мозазаврлар
Havål

Havål (Conger conger) er stor og lang fisk, som i modsætning til ålen, kun lever i havet. Den lever i Atlanterhavet og Middelhavet og ses også i danske farvande.

Havål er gråbrun, gråblå eller sort, nogle gange med grønligt skær på ryggen. Den bliver lysere nedefter mod bugen som er gråhvid. Hunnerne kan blive op 3 m lange og veje op til 100 kg, mens hannerne kun sjældent er længere end 1 m. Det er en rovfisk der mest lever af bundfisk, men den tager også blæksprutter, krebsdyr, artsfæller og ådsler. Den er overvejende nataktiv og holder til i huler eller fordybninger om dagen. Halen kan bruges som gribehale, og den kan bruge den til at kaste sig ud fra en båd hvis den får fat i rælingen.

Referencer 

Ålefisk
Kridt (flertydig)

Kridt har flere betydninger:

 Kridt – materiale.
 Kridt (geologisk periode) – tidsrum fra 145,5 til 65,5 millioner år siden, samt aflejringer fra perioden.

Se også 
 Skrivekridt
Jaworzno

Jaworzno er en polsk by i voivodskabet Schlesien. Jaworzno hører til den historiske provins Lillepolen. I 2021 boede der omkring 89.350 indbyggere i byen.

Sport og kultur 

Byen Jaworzno har mange sportsfaciliteter og tilbyder et rigt udvalg af uddannelsesmæssige og kulturelle aktiviteter. I byens store arena, Hala Widowiskowo-Sportowa, kan der sidde 2.500 tilskuere. Vandsportscentret Sosina er mødestedet for årlige mesterskaber inden for vandskiløb.

Venskabsbyer 
  Hereford i England
  Karviná i Tjekkiet
  Szigethalom i Ungarn
  Yiwu i Kina

Referencer 

Byer i Polen
Chakri-dynastiet

Chakri-dynastiet er den thailandske kongeslægt, der har regeret Thailand siden grundlæggelsen af Ratthanakosin-æraen i 1782 efter at kong Taksin af Thonburi blev erklæret sindssyg og hovedstaden for Siam (det tidligere navn for Thailand) blev flyttet over Chao Phraya floden til øen Ratthanakosin i det område, der blev betegnet Bangkok, og som gradvis udviklede sig til den internationale metropol, som Bangkok i dag udgør.

Chakri-symbolet, der udgør kongefamiliens emblem eller våbenskjold er sammensat af det symbolske tegn for kraftcenter (Chakra = hjul, cirkel) kombineret med en trefork (Trisula), det rituelle våben for guden Narai. Narai er en avatar eller manifestation af guden Vishnu som den thailandske konge anses for at være en jordisk manifestation af. Betegnelsen Chakri udtrykker i forbindelse med det funktion som kongeligt våbenskjold en åndeligt overleveret styrke baseret på guddommelige kræfter, der kan medvirke til at styrke og opretholde stabilitet i den fysiske verden.

Forud for grundlæggelse af dynastiet opretholdt kong Buddha Yodfa Chulalok den Store (Rama I) en titel som Chao Pharaya Chakri, som han havde arvet fra sin far, der havde været Chao Pharaya Chakri af Pitsanuloke gennem mere end 10 år. Denne titel blev tidligere tilegnet de største og stærkeste hærledere fra Ayuthaya (Thailands tidligere hovedstad), hvor titlen først og fremmest symboliserede de pågældendes styrke på krigsskuepladsen. I forbindelse med grundlæggelse af det nye kongedynasti valgte kong Rama I selv både navn og emblem for det nye dynasti.

Thailands nuværende konge, Maha Vajiralongkorn Bodindradebayavarangkun, er den tiende i rækken, og han betegnes derfor både som kong Vajiralongkorn og som kong Rama X af Chakri-dynastiet.

Thailands konger fra Chakri-dynastiet 
 Kong Phra Putha Yodfa Chulalok den Store, Rama I (1782-1809)
 Kong Phra Putha Loetla Nabhalai, Rama II (1809-1824)
 Kong Jessadabodindra, Rama III (1824-1851)
 Kong Mongkut, Rama IV (1851-1868)
 Kong Chulalongkorn, Rama V (1868-1910)
 Kong Vajiravudh, Rama VI (1910-1925)
 Kong Prajadhipok, Rama VII (1925-1935)
 Kong Ananda Mahidol, Rama VIII (1935-1946)
 Kong Bhumibol Adulyadej, Rama IX (1946-2016)
 Kong Vajiralongkorn, Rama X (2016- )

Eksterne henvisninger og referencer 

 Chakri-Dynastiets familietræ (fra Queen Savang Vadhana Foundation – med undertekster på thai)
 His Majesty King Bhumibol Adulyadej (Rama IX) of the Chakri Dynasty – kongefamiliens officielle website
Bunker (skib)

Bunker eller bunkers er i dag det mest anvendte udtryk for et skibs brændstofbeholdning (olie).

Brugt som udsagnsord betyder det at modtage brændstof ("at bunkre brændstof")

Udtrykket er baseret på gamle kulfyrede dampskibes kulkasser/ kulrum.

Skibsterminologi
Akvarist

En akvarist er en person, der passer et akvarium.

Denne person kan enten passe et akvarium som arbejde i en dyrehandel eller andet sted, eller personen kan have det som hobby derhjemme. Som hovedregel betragtes folk med interesse for akvariehobbyen som akvarister og der findes adskillige akvarieklubber og akvarieforeninger hvor akvarister mødes og udveksler erfaringer og meninger om deres hobby.

En akvarist er ikke en faglært, men en betegnelse af en person på samme måde som en motionist. En god akvarist vil gennem sit arbejde med pasning af akvarier, lære sig basal viden inden for kemi, biologi og genetik.

Eksterne henvisninger 

 Akvariesiden.dk er blandt Danmarks mest besøgte akvariehjemmesider
 Dansk Cichlide Selskab er en forening for folk med interesse for cichlider
 Dansk Guppy Klub er en hjemmeside for akvarister der ønsker at opdrætte og forædle guppyer 
 AquaInfo.dk er en hjemmeside om pasning, pleje og opdræt af akvarier og akvariefisk

Akvaristik
Kolding Kirkecenter

Kolding Kirkecenter, tidligere kendt som Kolding Pinsekirke.

Kolding Kirkecenter er en del af Pinsevækkelsen i Danmark og blev startet i 1994. Kirken er blandt andet kendetegnet ved, at der er repræsenteret mange forskellige aldersgrupper i kirken.

Gudstjenesten er karakteristisk ved, at den foregår uden fast liturgi, og der lægges vægt på anvendelsen af Helligåndens nådegaver, et kendetegn ved en karismatisk kirke. Kirken er en del af frikirkenettet i Danmark.

Kirkens aktiviteter 
Kolding Kirkecenter er en menighed, hvor der foregår flere forskellige kirkelige aktiviteter; fx netværksgrupper, samlinger for unge, bibelstudie, bønsfælleskab, Alpha-kursus, ægteskabskurser.

Eksterne henvisninger 
 Kolding Kirkecenters hjemmeside
 Pinsekirkerne i Danmark

Pinsekirker i Danmark
Kirkecenter
Bovrup

Bovrup (tysk: Baurup) er en by på Sundeved i Sønderjylland med , beliggende 2 km syd for Varnæs, 6 km øst for Felsted, 12 km nord for Gråsten og 14 km sydøst for Aabenraa. Byen hører til Aabenraa Kommune og ligger i Region Syddanmark. I 1970-2006 hørte byen til Lundtoft Kommune.

Bovrup hører til Varnæs Sogn. Varnæs Kirke ligger i den sydlige ende af Varnæs.

Faciliteter 
 Bovrup Gæstgivergård er fra 1795 og genopført i 1920 efter en brand i 1919. Den har værelser og 3 selskabslokaler af forskellig størrelse.
 Sundeved Efterskole har ca. 150 elever, fordelt på tre 9. klasser og tre 10. klasser, og ca. 40 medarbejdere.
 Børnehaven Regnbuen har 6 ansatte.
 Plejehjemmet Bovrup består af 26 boliger, som er inddelt i 3 beboelsesenheder, med henholdsvis 9, 8 og 9 boliger i hver enhed.
 Købmandsgården Bovrup er byens eneste supermarked.

Historie 
Bovrup har haft to kroer, flere købmandsforretninger og håndværkere, mølle, mejeri og skole.

Bovrup trinbræt med sidespor på Aabenraa Amts Jernbaners linje Aabenraa-Gråsten (1899-1926) lå ved kroen i den vestlige ende af landsbyen. 

Genforeningsstenen, der står hvor Varnæsvej munder ud i Bovrup Storegade, blev afsløret 15. juni 1930 til minde om Genforeningen i 1920.

Kendte personer 
 Frits Clausen (1893-1947) boede i 1924-1945 i Bovrup. Han var i 1933-1944 formand for Danmarks Nationalsocialistiske Arbejderparti (DNSAP). Han førte partiets medlemskartotek, der efter Besættelsen blev kendt som Bovrup-kartoteket.
 Solvej Balle (født 16. august 1962 i Bovrup) er en dansk forfatter. Hendes gennembrud var romanen "Ifølge Loven" fra 1993, der gav hende en central placering i 1990'ernes danske litteratur.

Noter

Eksterne kilder/henvisninger 

 Uwe Brodersen: Fra Varnæs til Felsted
 SDFE kortviser: Målebordsblade, preussiske 1877-1920, danske 1920-71

Byer i Aabenraa Kommune
Byer i Sønderjylland (under den danske stat)
Byer og bydele med genforeningssten
Emily Osment

Emily Jordan Osment (født 10. marts 1992 i Los Angeles, Californien) er en amerikansk skuespiller og sanger. Hun er bedst kendt for sin rolle som Gerti Giggles i Spy Kids, sin rolle som Lilly Truscott i tv-serien Hannah Montana og sin rolle som Mandy i tv-serien Young Sheldon.

Osment er nær veninde med Miley Cyrus.

Baggrund 
Hun er lillesøster til skuespiller Haley Joel Osment. Osments far, Eugene, er ligeledes skuespiller. Osment startede hendes skuespillerkarriere ved at optræde i reklamer.

Filmografi

Film

Tv

Gæsteoptrædner

Eksterne henvisninger 
 

Tv-skuespillere fra USA
Personer fra Los Angeles
Skuespillere fra USA
Thomas Arne

Thomas Augustine Arne (12. marts 1710 i London – 5. marts 1778 i London) var en engelsk komponist og violinist.
 
Thomas Arnes far og farfar var møbelpolstrere. Farfaderen oplevede mindre gunstige tider og døde i gældsfængsel, mens faderen tjente så godt, at familien boede i et stort hus i Covent Garden, og sønnen Thomas blev jurist fra Eton College. 

Thomas Arne var som barn meget optaget af musik. Han lærte at spille violin af komponisten og violinisten Michael Festing, der også tog den unge Arne med til forskellige musikalske begivenheder. I stedet for at blive advokat efter endt uddannelse i 1732 fik Arne overtalt sin far til, at han måtte forfølge en musikalsk karriere. Han begyndte med at undervise sine yngre søskende, Richard og Susanna Maria, i sang. De tre optrådte i april 1732 i Händels Acis og Galates på Haymarket theatre. Thomas Arnes søskende optrådte også i hans første kompositioner, som for størstedelen er gået tabt.

I 1736 blev Thomas Arne gift med sopranen Cecilia Young. I de følgende år etablerede Arne sig som komponist med en række populære maskerader: i The Masque of Althredwhich fra 1740 findes sangen Rule, Britannia, der er Arnes mest berømte. Samme år begyndte han at komponere musik til en lang række af Shakespeares skuespil.

Thomas Arne komponerede også oratorier og symfonier.

Eksterne henvisninger 
 

Komponister fra England
Karl Larsen (arkitekt)

Karl Johan Frederik Larsen (født 12. februar 1892 i København, død 5. maj 1958) var en dansk arkitekt, der var med i Kooperative Arkitekter.

Uddannelse 
Murersvend, dimittend fra Teknisk skole i København. Optaget på Kunstakademiet i København (1914-1924). Var medarbejder hos Thorkild Henningsen, efter Henningsens død i 1931 oprettede Karl Larsen en selvstændig virksom­hed, først i kompagniskab med Edvard Heiberg; fra 1934 medlem af Kooperative Arkitekter (sammen med Ivar Bentsen, Dan Fink, Edvard Heiberg, Vagn Kaastrup og Harald Petersen). Samarbejdet blev opløst i 1946, hvorefter Karl Larsen igen indgik i kompagniskab med Edvard Heiberg.

Bygninger 
Boligbebyggelserne Godthaabshus, Grøndalshus og Fordreshus ved Godthaabs­vej-Rønnebærvej (1926 og 28) sammen med Thorkild Henningsen) og Damtoften ved Damhustorvet i Rødovre (1931-34, sammen med Edvard Heiberg); Parkbebyggelsen Blidah, Blok 9, 10, 13, 14, 22-25 ved Strandvejen (1932-35) sammen med Edvard Heiberg for Kooperative Arkitekter); Ryparken og Lunde­vænget ved Lyngbyvej-Ole Nielsensvej (1932-35) sammen med Edvard Heiberg for Kooperative Arkitekter og i Samarbejde med Povl Baumann og Frederik Wagner); Boligbebyggelsen Fælledgaarden ved Sundholmsvej-Norgesgade-Finlandsgade (1933) sammen med Edvard Heiberg) ; Ejendommen Klampenborghus, Dyrehavevej ved Klampenborg Station (1935) sammen med Kooperative Arkitekter); Rækkehushebyggelsen Præstehaven i Hasle ved Århus (1939) sammen med Dan Fink for Kooperati­ve Arkitekter og i Samarbejde med  Niels Christian Skjøth); Etagehusbebyggelserne Haunstrupgaard ved Strandboulevarden-Jens Munksgade-Østbanegade (1938) for Kooperative Arkitekter og i samarbejde med Axel Sørensen og Munkevangen, Blok 1, 2 og 3 ved Borups Alle og Hul­gaardsvej (1943-44) sammen med Harald Petersen for Kooperative Arkitekter; Etagehusbebyggelsen Voldparken ved Husumvej på Vestenceinten (1946) sammen med Edvard Heiberg.

Projekter 
Regulering af Sankt Bendts Kirkes omgivelser i Ringsted (1933) sammen med Georg Juul Frankel. Boligbebyggelse på Bellahøj (1944) sammen med Ole Buhl, Esben Klint og Harald Petersen for Kooperative Arkitekter). Dele af Punkthusbebyggelse på Bellahøj (1948) sammen med Edvard Heiberg)

Kilde 
 Weilbachs Kunstnerleksikon.

Arkitekter fra Danmark
Den fri Architektforening

Den fri Architektforening var en forening for arkitekter, der blev stiftet d. 5. maj 1909 og virkede frem til 1919. Foreningen blev stiftet af 10 unge arkitekter, som for de fleste vedkommende havde været ansat hos Heinrich Wencks tegnestue.

Medlemmer 
Formand Povl Baumann, sekretær Edvard Thomsen og kasserer Ove Huus.
 
Derudover: Carl Petersen Thorald Ridder, Niels Rosenkjær, Thorkild Henningsen, Carl Schiøtz, Charles I. Schou og Jesper Tvede

Senere blev disse arkitekter medlemmer:
Ivar Bentsen, Ejler Boserup, Ole Falkentorp, Kaj Gottlob, Therkel Hjele, Louis Hygom, Frederik Kiørboe, P.V. Jensen Klint og Kaare Klint.

Formål 
Foreningen blev stiftet som led i et opgør med de mere konservative holdninger inden for den dominerende sammenslutning af arkitekter i Akademisk Architektforening som blev ledet af professor Martin Nyrop. Foreningens officielle formål var "at værne om sine medlemmers interesser som udøvende arkitekter". Alle kunne optages i foreningen forudsat at personen var blevet indstillet af et medlem også uanset akademisk baggrund, hvilket var revolutionerende. Medlemskontingentet udgjorde 3 Kr. om måneden.

Kilde 
 Hakon Stephensen, Arkitekten Thorkild Henningsen – kunstner og humanist, København: Arkitektens Forlag 1978, s. 10-11.

Foreninger fra Danmark
Etableret i 1909
Arkitektur i Danmark
Ophørt i 1919
Brancheforeninger i Danmark
Silent Hill (spil)

Silent Hill er den første udgivelse i spilserien af samme navn. Spillet er skabt af Keiichiro Toyama og blev udgivet tilbage i 1999, og er kun blevet udgivet til PlayStation. Spillets genre kaldes survival horror, og betegner altså et horrorspil, hvor nedslagtning af monstre og gådeløsning plejer at være en fast bestanddel.

Plot 
Harry Mason er sammen med sin datter Cheryl på vej til byen Silent Hill. Pludselig ser han en mystisk skikkelse på vejen og kører derefter galt. Da han vågner er Cheryl forsvundet. Han må nu prøve at overleve rædslerne i Silent Hill efter jagten på sin lille datter.

Personer 
 Harold 'Harry' Mason er hovedpersonen i spillet. Hans kone døde af en sygdom, så Harry er alene med Cheryl.
 Cheryl Mason er Harrys datter. Hun er 7 år og har kort sort hår.
 Cybil Bennett er en politibetjent som Harry møder i Silent Hill.
 Dahlia Gillespie er mystisk kvinde, som leder Harry på rette vej.
 Michael Kaufmann er direktør på Alchemilla General, hospitalet i Silent Hill.
 Lisa Garland er sygeplejerske på Alchemilla General.
 Alessa er en ung mystisk pige.

Eksterne henvisninger 
 

Computerspil fra 1999
Spil
PlayStation-spil
Alvin Stardust

Alvin Stardust (født som Bernard William Jewry 27. september 1942 i Muswell Hill, London, død 23. oktober 2014) var en engelsk sanger og skuespiller.

Familien Jewry flyttede til Mansfield i Nottinghamshire, mens Bernard stadig var lille. Her debuterede han på scenen i en pantomime – 4 år gammel. 

I de tidlige tressere optrådte han under navnet Shane Fenton sammen med gruppen The Fentones og havde en række hits på den engelske singlehitliste. Lyden var baseret på Cliff Richard og The Shadows. Shane Fenton optrådte i denne periode i Bill Fury-filmen Play it Cool.

I starten af halvfjerdserne vendte han tilbage, da Peter Shelley indsang "My Coo-ca-choo" under pseudonymet Alvin Stardust. Sangen blev uventet et stort hit, men Peter Shelley havde ikke tænkt sig at optræde som Alvin Stardust. Magnet Records gik derfor på jagt efter en person, der kunne overtage pseudonymet og valget faldt på Bernard William Jewry. Udstyret med sorte læderbukser, læderjakke og læderhandsker og med en "hårrejsende" frisure slog han igennem under sit nye kunstnernavn.

Successen varede fra 1973 til 1975. Derefter blev der stille omkring ham, indtil begyndelsen af firserne, hvor han fik kontrakt med det progressive pladeselskab Stiff Records og fik en række hits frem til 1984.

I 1985 deltog han i det engelske melodi grand prix med sangen Clock on the Wall. Han endte på tredjepladsen.

Derefter skiftede han til musical-genren og var bl.a. med i Godspell og David Copperfield – The Musical. Ved siden af optræder han ved glamrock revivals.

Alvin Stardust døde i oktober 2014 af prostatacancer.

Diskografi 

Som Shane Fenton & The Fentones:
 "I'm A Moody Guy" – 1961 – UK # 22 
 "Walk Away" – 1962 – UK # 38 
 "It's All Over Now" – 1962 – UK # 29 
 "Cindy's Birthday" – 1962 – UK #19 

Som Alvin Stardust:
 "My Coo-Ca-Choo" – 1973 – UK # 2 
 "Jealous Mind" – 1974 – UK # 1 
 "Red Dress" – 1974 – UK # 7 
 "You You You" – 1974 – UK # 6 
 "Tell Me Why" – 1974 – UK # 16 
 "Good Love Can Never Die" – 1975 – UK # 11 
 "Sweet Cheatin' Rita" – 1975 – UK # 37 
 "Pretend" – 1981 – UK # 4 
 "A Wonderful Time Up There – 1981 – UK # 56 
 "I Feel like Buddy Holly" – 1984 – UK # 7 
 "I Won't Run Away" – 1984 – UK # 7 
 "So Near To Christmas" – 1984 – UK # 29 
 "Got a Little Heartache" – 1985 – UK # 55

Eksterne links 
 Alex Gitlins Alvin Stardust-side
 Nekrolog i The Guardian

Eksterne henvisninger 

 

Skuespillere fra England
Sangere fra England
Bandung-konferencen

Bandung-konferencen eller Første afro-asiatiske konference var en konference, der blev holdt i april 1955 i Bandung mellem 29 neutrale stater i Asien og Afrika samt Folkerepublikken Kina. Fælles for landene var, at de ønskede at stå uden for uenighederne i Den kolde krig.

Konferencen var organiseret i fællesskab af Indonesien, Egypten, Indien, Ceylon, Burma og Pakistan, og hovedarkitekterne var Achmed Sukarno og Jawaharlal Nehru. Andre noterbare deltagere var Gamal Abdel Nasser og Zhou Enlai.

USA forholdt sig skeptisk over for konferencen, fordi Kina var repræsenteret ved Zhou Enlai. USA agerede således under konference gennem såkaldt venligsindede lande (især Filippinerne og Libanon).

Konferencens resultat blev en 10 punkts-kommuniké, der tog afstand fra kolonialisme og plæderede for indbyrdes samarbejde landene imellem og generel nedrustning i verden. Som en direkte udløber af konferencen blev den alliancefrie bevægelse oprettet i 1961 på landenes næste møde i Beograd.

Den kolde krig
Jawaharlal Nehru

Jawaharlal Nehru (जवाहरलाल नेहरू) (14. november 1889-27. maj 1964) var en indisk socialistisk politiker, der var en del af kredsen omkring Gandhi, og som i 1947 blev Indiens første premierminister – et embede han havde indtil sin død. Han var far til Indira Gandhi.

I sin udenrigspolitik var Nehru vægelsindet og kunne ikke finde ud af, om han skulle vælge sine åndsfæller i Sovjetunionen eller de gamle koloniherrers side. Hans løsning blev således "den gyldne middelvej", der gik ud på at tilnærme sig en gruppe lande i Asien og Afrika for at danne en neutral blok, der kunne stå imod pres fra både USA og Sovjetunionen. Således var han en af hovedarkitekterne bag den alliancefrie bevægelse.

Indenrigspolitisk stod han stejlt på, at Kashmir var indisk, men han var i øvrigt pacifist og ikke tilhænger af våben.

I det nordlige Aarhus er gaden Nehrus Allé opkaldt efter Jawaharlal Nehru.

Eksterne henvisninger 

Personer fra Indien
Indiens premierministre
Politikere fra Indien
Personer fra Allahabad
Groom Lake

Groom Lake (eller Groom Dry Lake) i Nevada (USA), er en udtørret sø/flodseng beliggende ca. 150 km nordvest for Las Vegas i Great Basins, som strækker sig over det meste af staten Nevada, men også ind over Utah og Californien. Området er som oftest meget tørt i sommermånederne, mens der om vinteren kan falde en mindre mængde nedbør. En tid efter, der er faldet regn, vil der opstå små søer på flodsengen, men pga. dens helt plane overflade vil vandet flyttes rundt af vinden, hvilket medvirker til, at alle ujævnheder bliver jævnet. Når vandet er fordampet eller optaget af jorden, vil der igen i de tørre perioder være en ekstremt hård og jævn overflade.

Groom Lake er i dag, og har siden 1955, været lukket for offentlig adgang, da den tørre "søbund" var ideel til at bygge en luftbase på til test af nye flytyper. Dette foranledigede konstruktionen af en hemmelig testfacilitet, der senere skulle blive kendt som Area 51. I dag er søen en del af Nellis Air Force Range (NAFR), der i 2001 ændrede navn til Nevada Test and Training Range (NTTR) underlagt US Air Force-delingen USAF Warfare Center's 98th Range Wing. Mange, deriblandt flere historikere, har forsøgt at få adgang til bjergene omkring søen, hvor der tidligere har været drevet minedrift. Mange af minegangene findes fortsat, og de formodes at indeholde mulige efterladte effekter fra nogle af de første nybyggere i det vestlige USA. Det er ikke lykkedes nogen at få tilladelse til at undersøge områder inden for afspærringen.

Se også 
Nevada
Area 51

Nevada
USA's geografi
USA's militær